
CONCLUZII 


e La începutul mileniului III, factorii de natură 
economică capătă din ce în ce mai multă 
importanță în procesul de realizare a stării de 
securitate. 


e Securitatea națională şi mai 
regională, internaţională, nu poate exista fără 
asigurarea unei securităţi economice adecvate. 


apoi cea 


e La nivel naţional, statului îi revine 
responsabilitatea de a gestiona cât mai eficient 


factorii economici ce favorizează sau afectează 
securitatea, prin maximizarea celor pozitivi şi 
atenuarea sau chiar eradicarea celor negativi. 

e Se impune dezvoltarea de noi instituţii 
internaționale de reglementare a piețelor, de 
aplanare a confruntărilor economice 
devastatoare, precum şi o cooperare multilaterală 
a statelor lumii pentru a slăbi influența negativă a 
factorilor economici. 


1. Consideraţii generale 


Factorii economici generează securitate sau 
insecuritate? - o întrebare dificilă şi complexă 
care necesită un răspuns pe măsură. În materialul 
de faţă, ne propunem să identificăm aceşti factori 
economici ce pot constitui surse de securitate sau 
insecuritate în lumea contemporană. 

În ultimii ani, limitările tot mai evidente ale 
modelelor tradiționale ale securității, restrânsă la 
nivelul statelor individuale şi al problemei milita- 
re, au condus la ideea că acţiunea majoră pentru 
asigurarea securităţii statului ar trebui centrată pe 
protecția individului. Această idee se bazează pe 
două principii şi anume: 

- interesele de securitate ale statului nu tre- 
buie să intre în contradicţie cu interesele de secu- 
ritate ale cetățenilor; 

- condiţiile de securitate cerute de populație 
pentru bunăstarea sa, față de care statul are res- 
ponsabilitatea de a se asigura că sunt satisfăcute, 
nu sunt limitate doar la problemele militare, ci in- 
clud toate aspectele politice, sociale, economice, 
culturale, ecologice. 


Ca urmare, nici o construcţie de securitate 
nu se poate realiza dacă individul nu se simte 
protejat. Modelul multidimensional al securităţii a 
căpătat din ce în ce mai multă consistență şi o 
largă acceptare, pe măsură ce omenirea s-a con- 
fruntat cu diverse probleme ce nu mai au nimic 
de-a face cu domeniul militar. 

Credem că se impune o clarificare a terme- 
nului de „factor economic” şi a conceptului de 
„stare de securitate”. Conform Dicţionarului 
Explicativ al Limbii Române, ediţia a II-a (Insti- 
tutul de lingvistică „Iorgu Iordan”, Ed. Univers 
Enciclopedic, Bucureşti, 1998, p. 364), prin factor 
se înțelege un „element, condiție, împrejurare care 
determină apariţia unui proces, a unei acțiuni, a 
unui fenomen; element care contribuie la produce- 
rea unui fenomen sau proces”. În mod logic, în 
studiile de securitate, un factor economic suge- 
rează existența unui element, condiţie, împrejurare 
care ajută sau nu la realizarea securităţii. Orice 
astfel de factor care are o influenţă pozitivă tre- 
buie maximizat, iar cel cu influenţă negativă nece- 

sită, fără îndoială, identificarea unor soluţii care să 
constituie răspunsuri viabile pentru eradicarea 
cauzelor care-l generează. 

Un element de primă importanţă în realiza- 
rea unei strategii adecvate este dat de starea de la 
care pleacă şi mediul în care evoluează sistemul 
pentru a se putea dezvolta liber în sensul dorit, 
pentru a ajunge să-şi atingă obiectivele. Această 
situație este recunoscută ca stare de securitate. 
Prin urmare, starea de securitate a unui sistem de- 
pinde de parametrii factorilor ce se manifestă în 
cadrul dimensiunilor majore ale securității: politi- 
că, economică, militară, socială, de mediu etc., 
orice perturbație în aceste domenii putând genera 
insecuritate. 

Mai mult, puterea unui sistem este dată de 
abilitatea acestuia de a-şi folosi resursele de care 
dispune, de o îngemănare eficientă şi echilibrată a 
componentelor sale: politică, economică, umană, 


culturală, tehnologico-informaţională şi militară. 
Aşadar, nu există putere politică compatibilă cu 
normele unei vieți democratice, dacă ea nu se ba- 
zează pe o economie robustă, iar orice sistem eco- 
nomic are nevoie de intervenția factorului politic 
pentru o dezvoltare normală. Totodată, puterea mi- 
litară nu poate exista fără puterea economică, fără o 
economie sănătoasă şi cu creşteri semnificative. 

Toate aceste componente ale puterii unui 
sistem sunt profund interdependente, însă aspec- 
tele economice par să le transceandă pe toate ce- 
lelalte. Puterea economică devine, astfel, „centru 
de gravitate” al oricărei sistem se securitate. Fac- 
torul economic are din ce în ce mai mare relevanță 
în procesul realizării securităţii, accesul, deținerea 
şi controlul finanţelor, piețelor şi resurselor con- 
stituind o condiţie pentru dezvoltare liberă şi pros- 
peritate, şi implicit pentru asigurarea propriei sta- 
bilităţii şi securității. 


2. Factorii economici generatori de securitate 


Factorii economici care pot genera securitate 
nu pot fi decuplaţi de procesul ireversibil al 
globalizării, ce favorizează atât competiția, cât şi 
cooperarea pentru putere, resurse, căi de transport 
şi comunicaţii şi piețe de desfacere. 

Fenomenul globalizării a accelerat integra- 
rea economică, tehnologică, culturală şi politică, 
alături de guvernarea democratică, dinamismul 
economic şi economia de piață, respectarea drep- 
turilor omului şi evoluția comunicaţiilor. De ase- 
menea, ea a sporit şi amplificat complexitatea re- 
lațiilor şi interdependenţelor economice dintre 
state, dar şi dintre economiile naţionale şi cea glo- 
bală. 

Mai mult, accentuarea globalizării a dus şi la 
creşterea gradului de interdependenţă şi interac- 
țiune în planul securităţii, ceea ce, dacă este bine 
gestionat, poate avea efecte benefice în domeniul 
sporirii stabilităţii în sfera relațiilor internaționale. 

Prin urmare, în condiţiile globalizării, atin- 
gerea unui anumit nivel de securitate depinde de 
capacitatea statului de a agrega resursele la nivel 
intern şi de câştiga sau menține accesul la resurse 
economice externe Din punct de vedere al realiză- 
rii stării de securitate credem că următorii factori 
trebuie avuţi în vedere: 

- rata de creştere a Produsului Intern Brut 

(PIB); 
- PIB/locuitor; 


- nivelul rezervelor valutare; 

- inflație; 

- şomaj; 

- rata de schimb externă; 

- investiţii directe externe; 

- balanța comercială; 

- datoria externă; 

- calitatea vieții; 

- existența şi gradul de răspândire şi cel de 
dezvoltare a sistemului de telecomunicații; 

- existența şi gradul de răspândire şi cel de 
dezvoltare a sistemului informațional; 

- accesul populaţiei la mijloacele de comuni- 
care interne şi internaționale; 

- alți factori, ca de exemplu protecția infras- 
tructurii critice, raportul dintre proprietatea 
străină şi cea autohtonă etc. 

Crearea condițiilor pentru asigurarea creşte- 
rii economice şi, implicit, realizarea securităţii ne- 
cesită creşterea semnificativă a investiţiilor străi- 
ne, gestionarea corespunzătoare a datoriei publice, 
deficitului de cont curent şi a ratei oficiale de 
schimb, reducerea inflaţiei şi a datoriilor externe, 
crearea unui mediu de afaceri prielnic şi a unui 
cadru legal favorabil dezvoltării economiei de 
piață. Gestionarea eficientă a acestor factori eco- 
nomici poate genera o creştere a veniturilor popu- 
lației şi a standardului de viaţă, cu implicații asu- 
pra reducerii şomajului şi a combaterii sărăciei. În 

ultimă instanță, la nivel individual, securitatea se 
referă la crearea condițiilor economice care să sa- 
tisfacă nevoile umane de bază — hrană, apă, adă- 
post, educație, loc de muncă şi un venit minim 
garantat. 

La ora actuală, cel mai important factor ce 
se manifestă în cadrul dimensiunii economice a 
securității şi care poate duce la stabilitate econo- 
mică, imperios necesară pentru atingerea unei stări 
de securitate adecvate este implicarea activă în 
comerțul internaţional şi accesul la resurse, finan- 
tele şi piețele necesare menţinerii unui nivel 
acceptabil de bunăstare şi putere al statului 
respectiv. 

Liberalizarea comerțului, deschiderea pieței 
interne sau mai precis liberalizarea sectoarelor 
competitive şi protecționismul pe sectoarele mai 
puţin competitive trebuie să aibă în vedere maxi- 
mizarea fluxurilor de bunuri, servicii, tehnologie 
şi capital. Gradul de participare sau de deschidere 
economică internațională a unui stat este decis de 
rațiuni de securitate economică. 

În prezent, problema securităţi economice se 
mută din spaţiul economiilor naționale în câmpul 


din ce în ce mai bine delimitat al complexelor 
economice regionale şi internaţionale. Aderarea şi 
integrarea în structuri de tipul Uniuni Europene 
sau Organizaţiei Mondiale a Comerţului reprezintă 
o condiție sine-qua-non pentru a participa şi bene- 
ficia de avantajele globalizării şi ale economiei 
globale. 

Mai mult, economia mondială are nevoie de 
mijloace solide anticriză, valabile atât pentru sta- 
tele dezvoltate (confruntate cu periculoase schim- 
bări demografice) şi „economiile emergente” (ce- 
şi doresc locuri importante în ierarhia economiei 
globale), cât şi pentru statele în curs de dezvoltare 
(obligate să combată gravele probleme ale sărăciei 
endemice). Pentru a contracara efectele negative 
ale unor factori economici este nevoie ca: ţările 
bogate trebuie să asigure un ajutor consistent pen- 
tru cele sărace şi oportunități favorabile pentru 
comerțul acestora; instituțiile multilaterale să ofere 
sprijin şi consiliere autorităţilor din țările sărace şi 
statele în curs de dezvoltare, ca şi ajutor tehnic şi 
financiar; ţările sărace trebuie să-şi amelioreze 
administraţia şi să adopte măsuri reale de comba- 
tere a sărăciei etc. 


3. Factorii economici generatori de insecuritate 


Printre amenințările, ce vizează atât statele 
puternice, cât şi statele slabe, identificate de ONU 
în raportul din 2004, intitulat „O lume mai sigură: 
Responsabilitatea noastră comună”, se numără şi 
adâncirea periculoasă a decalajelor de dezvoltare 
între Nord şi Sud. 

Globalizarea tot mai accentuată a economiei 
a dus la adâncirea disparităţilor economice între 
regiunile lumii — statele/uniunile de state bogate 
devin tot mai bogate (SUA, UE, Japonia, China), 
iar zonele în curs de dezvoltare sau subdezvoltate 
devin tot mai sărace (Africa, Asia de Est şi de 
Sud-Est). Sărăcia extremă, crizele financiare şi de 
resurse energetice, presiunile exercitate de statele 
dezvoltate şi de marile organizaţii economice asu- 
pra zonelor mai puţin dezvoltate sau instabile eco- 
nomic se constituie în tot atâtea ameninţări la 
adresa securității zonale şi internaţionale. 

Creşterea dominaţiei economice a unor state 
sau organizații/corporații multinaționale aduce în 
discuţie problema sărăciei persistente şi de mare 
amploare din unele regiuni. Problemele demogra- 
fice (creşterea populaţiei/consumului în raport cu 
resursele planetei, condițiile insalubre de trai şi 


răspândirea bolilor infecțioase, urbanizarea iraţio- 
nală etc.), problemele legate de hrană (sărăcia, 
foametea, consumul în exces, degradarea terenu- 
rilor cultivabile şi a resurselor de apă etc.), pro- 
bleme economice (menţinerea unor modele 
nesustenabile de producție, instabilitate socială le- 
gată de existenţa lipsurilor şi a distribuției inegale 
a resurselor etc.) constituie un ansamblu de factori 
ce impietează procesul de dezvoltare a zonelor 
mai puţin favorizate de creşterea şi circuitele eco- 
nomiei globale. Ceea ce este cu adevărat îngrijo- 
rător este faptul că PIB-ul însumat al celor mai să- 
race 48 de state (circa un sfert din totalul țărilor 
lumii) este cu mult mai mic decât cel al celor mai 
prospere trei ţări ale mapamondului (SUA, 
Japonia, Germania). De altfel, nivelul ridicat de 
inegalitate economică poate contribui la fragmen- 
tarea socială şi declinul legitimităţii statului. 
Intensificarea eforturilor internaționale în 
scopul combaterii acestui fenomen şi a întăririi 
capacității țărilor sărace de a-şi soluţiona propriile 
probleme constituie o prioritate pe agenda ONU 
(prin Obiectivele de Dezvoltare ale Mileniului), 
Fondului Monetar Internațional şi Băncii 

Mondială (prin programele de asistenţă „Poverty 
Reduction and Growth Facility”), Organizaţiei 
Mondiale a Comerţului (prin politicile de liberali- 
zare economică) etc. 

Desigur că au fost exprimate şi alte puncte 
de vedere referitoare la factorii care afectează se- 
curitatea naţională şi internațională. Există specia- 
lişti care trec în categoria amenințărilor globale şi: 
creşterea vertiginoasă a populaţiei; scăparea de 
sub control a progreselor ştiinţei şi tehnologiei; 
globalizarea economică, culturală şi politică, în- 
deosebi aspectele sale conflictuale (competiţia 
pentru piețe, resurse energetice şi de materii 
prime); proasta guvernare; „ciocnirea civiliza- 
țiilor” etc. 

Astfel, accesul diferențiat la resurse afec- 
tează relaţiile dintre state cu consecinţe dintre cele 
mai distrugătoare asupra securităţii. Economia 
mondială depinde încă de petrol ca resursă cen- 
trală de energie, iar lupta pentru resurse domină 
geopolitica secolului XXI şi a generat şi generează 
numeroase conflicte, precum cele din Golf, 
Angola, Cecenia etc. „Prăbuşirea” unor state din 
cauza proastei guvernări, condițiilor economice 
precare, tulburărilor sociale etc., răspândirea con- 
flictelor de tip etnico-religios, precum şi incon- 
stanța relațiilor transatlantice rămân o realitate a 
mediului de securitate actual ce necesită dezvolta- 
rea unor noi parteneriate, a unor noi forme de 
cooperare regională şi locală. 

De altfel, economia globală depinde încă în 


mare măsură de cea a SUA, orice diminuare radi- 
cală a consumului american putând duce la rece- 
siunea economiei mondiale. Dolarul american con- 
stituie încă moneda de bază a economiilor lumii. 

Nu în ultimul rând, epuizarea resurselor na- 
turale, la care se adaugă creşterea prețurilor mate- 
riilor prime şi a resurselor energetice, accentuarea 
dezastrelor naturale sau produse de om, sporirea 
inflației şi a şomajului, „supraîncălzirea econo- 
miei” etc. sunt fenomene ce continuă să influen- 
teze stabilitatea şi securitatea globală. Economia 
subterană, migraţia „creierelor” şi a forței de 
muncă, legislația ambiguă, corupția reprezintă alte 
aspecte ale ce impietează asupra procesului de 
realizare a securității. 

Agresiunea şi confruntarea economică, dusă 
prin intermediul unor firme, corporaţii multinațio- 
nale/transnaţionale, trusturi, ce folosesc nume- 
roase elemente specifice (structuri economice, 
pârghiile economico-financiare, potenţialul eco- 
nomic, politica şi legislaţia economică, organiza- 
rea economică, pregătirea tehnologică şi manage- 
rială etc.) poate duce la slăbirea economică a sta- 
tului agresat şi, implicit, a securității naționale. 


Desigur că mulți dintre factorii identificați 
pot constitui atât surse de securitate, cât şi de inse- 
curitate, însă starea de securitate a sistemului de- 
pinde de capacitatea statului de a gestiona eficient 
aceşti factori prin maximizarea celor pozitivi şi 
atenuarea sau chiar eradicarea celor negativi. 


PROPUNERI 

e Studiul conceptului de „securitate economică 


şi a problematicii adiacente în cadrul cursurilor desfăşurate la „Colegiul 


de Management al Resurselor Apărării, Educaţional şi al Achiziţiilor” din Universitatea Naţională de Apărare „Carol I”, 
precum Cursul postuniversitar de conducere în domeniul pregătirii economiei şi teritoriului pentru apărare. 

e Dezvoltarea studiilor de securitate pe tematica corelaţiilor globalizare-economie-securitate, în cadrul unor colective 
multidisciplinare, care să se adreseze atât comunităţii academice militare, cât şi celei civile. 

